Danmark Spiser Sammen vender tilbage i uge 17. Se her, hvordan gruppen kommer med.

Danmark Spiser Sammen 2019: Sådan kan gruppen være med

Når Folkebevægelsen mod Ensomhed i uge 17 inviterer Danmark til fællesspisning er KFUM-Spejderne med igen. Flere grupper har allerede oprettet deres fællesspisning på danmarkspisersammen.dk.

I uge 17 inviterer spejdergrupper, -centre og mange andre organisationer og privat personer indenfor til fællesspisning i kampen mod ensomhed. Samtidig er det en mulighed for gruppen for at gøre opmærksom på sig selv i lokalområdet og møde potentielle spejdere.

Det er gratis at være med og registrere fællesspisninger på danmarkspisersammen.dk, og gruppen kan selv bestemme om deltagerne skal betale for maden.

Du kan læse mere om konceptet her og se her, hvordan gruppen har mulighed for at søge tilskud til fællesspisningen gennem Folkebevægelsen mod Ensomhed, som står bag Danmark Spiser Sammen.

Har du spørgsmål til Danmark Spiser Sammen, og hvordan gruppen kan være med, kan du kontakte Christian Bruun på christian@kfumspejderne.dk.

Danmarks Radio og bibliotekerne spiser med

I forbindelse med Danmark Spiser Sammen i uge 17 2019 sætter DR og bibliotekerne også fokus på mad i projektet Maden mellem os. Her kommer DR til at lancere et nyt madprogram, hvor familier skal dyste i madlavning, som man kender det fra fx Den store bagedyst.

TV-programmet kulminerer med fællesspisninger på biblioteker over hele landet. Her kan spejdergruppen eller en klan også være med til at arrangere fællesspisningen. Har det interesse, kan du kontakte Christian Bruun på christian@kfumspejderne.dk.